  Майя Бывальцева Туннэ, 2-тӥ коньывуонэ, Удмуртиысь Кун Кенешлэн нырысетӥ сессиезлэн куинетӥ кенешоназ улосвыллэн тӧроез Александр Бречалов элькун кивалтэтлэн тӧроезлэн нырысетӥ воштӥсезлэсь, вице-премьеръёслэсь но коньдон ужпумъёсъя министрлэсь кандидатураоссэс юнматыны ӵектӥз. Со сяна, кивалтэтэзлэн выль ёзсӧзнэтэныз (структураеныз) тодматӥз. Озьы, кивалтэтлэн тӧроезлэн нырысетӥ воштӥсез Экономикая министерствоез, Промышленностья но вузкаронъя министерствоез, Спортъя министерствоез но информатизацияя но герӟетъя выль кылдытӥськись министерствоез (2014–2017 аръёсы — Информатизацияя но герӟетъя агентство) чаклалоз. Коньдон ужъёсъя блоке пырозы Минфин но Ваньбур кусыпъёсъя министерство, мерлыко ӧре — Тазалыкез утёнъя министерство (отчы пыроз эм но фармация ужез лицензировать каронъя управление), Лулчеберетъя министерство, Дышетонъя министерство но одӥг удысэтэ огазеям ужъя министерство но мерлыко политикая министерство. Одӥг ӧре пырозы Транспортъя но сюрес возёсъя министерство, выльысь огазеям Лэсьтӥськонъя министерство но Дыкужымъя но жилищно-коммунальной возёсъя министерство, озьы ик Госжилинспекция но Госстройнадзоръя инспекция, кудъёсыз озьы ик одӥг удысэтэ огазеямын луозы. Витетӥ блоке пыризы Гурт возёсъя министерство но Ветеринарияя валтӥсь управление, озьы ик инкуазь узырлыкъёсъя но инкуазез утёнъя министерство, кытчы пыроз Нюлэс возёсъя министерство но. Удмуртиысь тӧролэн но кивалтэтлэн администрацизылэн кивалтӥсез йӧскалык политикая министерстволэсь, ЗАГС ужъёсъя комитетлэсь, архив ужъёсъя комитетлэсь, печатья но калыке ивортодэт вӧлмытонъя агентстволэсь, миръясь судьяослэсь ужзэс радъянъя управленилэсь ужамзэс чаклалоз. Александр Бречаловлэн верамезъя, кивалтэтэз выльдон солэн ужамезлэсь пайдалыксэ будэтыны но коньдонэз шыръяны кулэлыкен герӟаськемын. Та ёзсӧзнэтэз кылдытыку кунысь валтӥсь улосвылъёслэн ужан амалъёссы эскеремын вал. Выльдэм кивалтэт выль схемая 2018-тӥ арын 1-тӥ толшоре ужаны кутскоз шуыса пусйизы. Тегъёс: Ижкар Удмуртия КунКенеш кивалтэт АлександрБречалов  